
ABSTRACT

Studiul de faţă îşi propune să analizeze componenta parlamentară a organizaţiilor internaţionale, temă centrată pe regimul juridic al parlamentarismului, reliefarea compatibilităţii cu dreptul internaţional public, instituţionalizarea şi poziţionarea adunărilor parlamentare în dreptul internaţional văzută prin prisma normativelor internaţionale.
Expunerea analitică vizează prezentarea succintă a fiecărei adunări parlamentare şi a relaţiilor funcţionale cu organizaţia interguvernamentală internaţională, dar şi contribuţia pe care o aduce la progresul cooperării între membrii săi.
Tendinţa declarată  a organizaţiilor parlamentare internaţionale este de a impulsiona activitatea executivelor respective şi de a iniţia politici internaţionale, nu doar de a le susţine sau comenta.
Un al doilea capitol, prezintă succint modul în care sunt organizate şi funcţionează unele adunări parlamentare ale organizaţiilor internaţionale cu vocaţie regională şi sub-regională.
De asemenea vom prezenta apariţia, modul de organizare, funcţionare, precum şi atribuţiile adunărilor parlamentare ale organizaţiilor internaţionale pe care le-am considerat elocvente pentru prezenta cercetare: Adunarea Parlamentară a Cooperării Economice a Mării Negre (APCEMN), Adunarea Baltică, Adunarea Parlamentară a Mediteranei (APM), Adunarea Parlamentară a GUAM (Organizaţia pentru Democraţie şi Dezvoltare Economică din care fac parte Georgia, Ucraina, Azerbaidjan şi Republica Moldova).

INTRODUCERE

Dezvoltarea cooperării multilaterale, al cărei câmp de acţiune continuă să se extindă, a adăugat relaţii lor internaţionale noi dimensiuni. Cooperarea internaţională presupune, de aici înainte, noi metode de lucru şi participarea unor noi actori. În particular, aplicarea angajamentelor adoptate în forumurile internaţionale şi regionale, mai importante astăzi ca oricând, impune participarea parlamentelor, sens în care numeroasele chestiuni examinate de parlamente în plan naţional au căpătat o dimensiune internaţională.
La nivel internaţional acest deficit poate fi rezolvat numai printr-o implicare reală, la toate nivelurile, a parlamentarilor în stabilirea agendei globale şi prin asigurarea unui control parlamentar al activităţii organizaţiilor guvernamentale. Acest lucru va fi posibil numai dacă organismele de cooperare parlamentară vor fi susţinute  în mod efectiv să îşi desăvârşească menirea de a reprezenta vocea popoarelor, iar pentru atingerea acestui obiectiv este nevoie atât de voinţa guvernelor cât şi de implicarea societăţii, ca partener activ
. 

Astfel, organizaţiile interparlamentare sunt datoare să  promoveze principiile democraţiei, să apere drepturile omului, să vegheze asupra securităţii şi stabilităţii internaţionale, precum şi să exprime, să susţină şi să apere toate punctele de vedere care există în societăţile pe care le reprezintă. 
Când ne referim la sistemul internaţional includem toţi acei factori care influenţează sau încearcă să influenţeze comportamentul guvernelor. Acei factori sunt reprezentaţi de organizaţiile internaţionale guvernamentale, organizaţiile internaţionale nonguvernamentale, corporaţiile multinaţionale, mass-media, opinia publică, etc.
Organizaţia internaţională este definită: în art. 1 al Convenţiei din 1975 privind reprezentarea statelor în relaţiile lor cu organizaţiile internaţionale cu caracter universal, ca fiind o asociere de state constituită printr-un tratat având o constituţie proprie şi organe comune şi având o personalitate juridică distinctă de cea a statelor membre care o compun;  iar art. 2 al Convenţiei cu privire la dreptul tratatelor (1969) defineşte organizaţia internaţională ca fiind „o organizaţie interguvernamentală”, scoţând în evidenţă calitatea membrilor.

Din definiţii rezultă următoarele elemente:
( organizaţia se înfiinţează în baza acordului de voinţă exprimat prin tratat, actul constitutiv, în conformitate cu care se va desfăşura cooperarea statelor membre;
( organizaţia are o structură (organe) proprie în vederea îndeplinirii obiectivelor propuse;
( organizaţia are voinţă proprie şi respectiv personalitate juridică internaţională proprie.
Organizaţiile internaţionale sunt subiecte de drept internaţional, dar în raport cu statele care sunt subiecte originare, organizaţiile sunt subiecte derivate, fiind create prin voinţa statelor membre, care este opozabilă erga omnes. 
In timp ce statele se bucură de personalitate internaţională în virtutea suveranităţii lor, pentru organizaţiile internaţionale personalitatea lor trebuie să le fie conferită de statele membre prin actul constitutiv. Tot în actele constitutive este prevăzută şi personalitatea de drept intern, necesară organizaţiei în raporturile cu statul pe teritoriul căruia îşi are sediul, întrucât organizaţia nu are teritoriu propriu, după cum nu are nici suveranitate.
În concluzie: personalitatea juridică a organizaţiilor internaţionale, spre deosebire de cea a statelor este:
( derivată, conferita de statele membre prin actul constitutiv;
( specializată conform domeniului de activitate;
( limitată potrivit funcţiilor şi obiectivelor stabilite.
Organizaţiile internaţionale în calitatea lor de subiecte de drept internaţional, dispun in limitele acestei calităţi, de capacitatea de a dobândi drepturi şi a-şi asuma obligaţii în nume propriu în raporturile lor cu alte subiecte de drept internaţional.  
 De asemenea, organizaţiile internaţionale participă la elaborarea şi crearea normelor de drept internaţional şi totodată cele care au capacitatea de a adopta acte juridice obligatorii pentru state, au şi dreptul de a impune sancţiuni în caz de nerespectare a lor.
  De regulă, actele constitutive ale unor organizaţii internaţionale nu se referă în mod expres, ci implicit la personalitatea juridică internaţională a acestora şi se referă explicit la personalitatea lor în ordinea juridica internă.
CADRUL CONCEPTUAL: DELIMITAREA CONCEPTELOR OPERAŢIONALE

În vederea unei bune înţelegeri a accepţiunilor terminologice, se impune definirea unora dintre conceptele operaţionale. Noţiunea de parlament este considerată o categorie centrală a concepţiei despre stat
.

Alegerea parlamentului de către cetăţeni, identificarea puterii acestuia ca fiind provenită din voinţa celor mulţi, rolul fundamental în democraţie ne face să considerăm că avem de-a face cu o noţiune “strategică” pentru oricine urmăreşte să aprofundeze funcţionarea instituţiilor democratice, naţionale sau internaţionale, pornind de la formele incipiente de democratizare a vieţii publice, continuând cu statul –naţiune şi până la statul post-modern.
Adunările parlamentare internaţionale reprezintă o dimensiune democratică adăugată laturii executive a organizaţiilor internaţionale, cu scopul de a spori cooperarea internaţională între parlamentari aparţinând diverselor state şi de a spori credibilitatea deciziilor asumate. Aceste adunări funcţionează fie în interiorul, fie în strânsă legătură cu organizaţiile internaţionale.
De asemenea, trebuie precizat că, într-un sens foarte larg, noţiunea de ”instituţii parlamentare internaţionale” cuprinde o multitudine de ”parlamente”, ”uniuni”, ”asociaţii” de natură juridică foarte diferită, de la adunări integrate într-o organizaţie internaţională şi alte adunări parlamentare constituite în baza unui instrument juridic de drept internaţional şi până la asociaţii de parlamentari.

      COMPUNEREA ORGANIZATIILOR PARLAMENTARE INTERNATIONALE

Aşa cum nici un stat nu poate fi obligat să adere la o organizaţie şi nici să rămână membru al acesteia dacă propriile interese nu o mai impun, nici parlamentele naţionale nu pot deveni sau rămâne membre ale diferitelor adunări, uniuni, asociaţii sau grupuri interparlamentare fără acordul exprimat prin vot al membrilor lor. Chiar şi atunci când calitatea de membru al unei astfel de organizaţii este accesorie unei decizii guvernamentale de aderare a statului la o anumită structură internaţională, membrii parlamentului naţional sunt chemaţi să ratifice respectivul tratatul de aderare prin lege.
Ca şi în cazul organismelor interguvernamentale, scopurile organizaţiilor interparlamentare sunt determinante pentru componenţa lor ulterioară. Cel mai frecvent, adunările parlamentare sunt clasificate ca fiind cu reprezentativitate  universală, regională (continentală) sau sub-regională. Aprecierea organizaţiilor în funcţie de acest element este uneori uşor de combătut, deoarece există o multitudine de alte raţiuni şi scopuri care determină asocierea parlamentarilor.
Cel mai adesea, denumirea unei organizaţii ne va indica şi specificul membrilor ei. 
Indiferent de obiectivele pe care le urmăreşte prin aderarea la o organizaţie, un parlament poate deveni membru fie prin participarea la elaborarea actului constitutiv(în mod direct sau reprezentat de propriul guvern), fie prin aderarea ulterioară.

În ciuda statutului internaţional şi a recunoaşterii implicării şi contribuţiei lor la identificarea unor soluţii la problemele societăţii globale, cea mai mare a parte a organizaţiilor de cooperare parlamentară continuă să activeze în afara unui cadru legal de colaborare cu organizaţiile guvernamentale. Ele reprezintă instituţii de sine stătătoare, fapt care face dificilă, dacă nu chiar imposibilă, dobândirea oricărui rol legislativ sau de control asupra activităţii organizaţiilor guvernamentale.

Există însă şi cazuri în care, încă de la înfiinţare sau pe parcursul evoluţiei lor, organizaţiile internaţionale parlamentare au dobândit competenţe clare, explicite, în relaţia cu cele guvernamentale.

1) ADUNAREA PARLAMENTARĂ A COOPERĂRII ECONOMICE A MĂRII NEGRE (APCEMN)

PREZENTARE GENERALĂ 
Adunarea Parlamentară a Cooperării Economice a Mării Negre (APCEMN) a fost constituită ca urmare a schimbărilor politice majore petrecute la sfârşitul anilor '80, când au reapărut pe scena mondială naţiunile din regiunea Mării Negre. Demersurile întreprinse de ţările din această zonă pentru a răspunde provocărilor legate de dezvoltarea economică şi integrarea europeană s-au concretizat prin unirea eforturilor acestora pentru a transforma regiunea Mării Negre într-o zonă de stabilitate, prosperitate şi pace. Favorizate de vecinătatea geografică, moştenirile culturale şi istorice comune, ţările din această regiune au promovat, în ritm accelerat, relaţii bilaterale şi multilaterale.  
Declaraţia Summit-ului Cooperării Economice a Mării Negre şi Declaraţia de la Bosfor, semnate la 25 iunie 1992, la Istanbul, definesc principiile de bază şi obiectivele Organizaţiei Cooperării Economice a Mării Negre (OCEMN), instituţionalizând, în mod oficial, un nou proces de cooperare regională, cu participarea a 11 state: Albania, Armenia, Azerbaidjan, Bulgaria, Georgia, Grecia, Republica Moldova, România, Federaţia Rusă, Turcia şi Ucraina. Serbia şi Muntenegru s-au alăturat OCEMN în anul  2004, devenind al 12-lea stat membru. 
La 26 februarie 1993, la Istanbul, preşedinţii Parlamentelor din 9 state - Albania, Armenia, Azerbaidjan, Georgia, Republica Moldova, România, Federaţia Rusă, Turcia şi Ucraina – au adoptat "Declaraţia privind instituirea Adunării Parlamentare a Cooperării Economice a Mării Negre" (APCEMN). Ulterior, au devenit membri ai APCEMN Grecia (iunie 1995), Bulgaria (iunie 1997), Serbia şi Muntenegru (2004). In anul 2006, după ce Muntenegru şi-a declarat independenţa, Republica Serbia a devenit succesorul legal al fostului stat, atât la OCEMN cât şi la APCEMN. 

Adunarea Parlamentară este compusă din 76 de parlamentari, reprezentând toate cele 12 state membre. 
Adunarea Poporului din R.A. Egipt, cele două camere ale Parlamentului Republicii Franceze, Bundestag-ul german, Knesset-ul Statului Israel, Consiliul Naţional al Republicii Slovace şi Adunarea Naţională a Republicii Belarus au statut de observator.

Adunarea Parlamentară a Cooperării la Marea Neagră a adoptat un alt sistem de atribuire a locurilor, prin alocarea unui minim de patru mandate fiecărei ţări membre, apelându-se la proporţia cu numărul de locuitori doar pentru restul de până la 70 de locuri. Ca şi în cazul altor organisme de colaborare parlamentară, aderarea la APCMN este deschisă parlamentelor din orice ţară care a devenit membru al organizaţiei guvernamentale. 

Pe parcursul unui an, pe linia APCEMN sunt organizate: 
 - 2 sesiuni plenare ale Adunării Generale;
- 6 reuniuni ale Comisiilor Adunării (câte două reuniuni pentru fiecare comisie); 
- alte reuniuni pe diverse teme de importanţă pentru APCEMN. 
 
PRINCIPALELE OBIECTIVE ALE ADUNĂRII

           Fiind un organ interparlamentar al Organizaţiei Cooperării Economice a Mării Negre, Adunarea concertează eforturile parlamentelor naţionale în sprijinul obiectivelor Organizaţiei, aşa cum sunt statuate în Preambulul Regulamentului APCEMN:
- a asigura înţelegerea şi adoptarea de către popoare a idealurilor şi scopurilor Cooperării Economice a Mării Negre;
- a furniza o bază legală pentru cooperarea economică, comercială, socială, culturală şi politică între ţările membre;
- a introduce legislaţia necesară pentru implementarea deciziilor luate de şefii de stat sau de guvern sau de către miniştrii afacerilor externe;
- a furniza asistenţă parlamentelor naţionale pentru consolidarea democraţiei parlamentare;
- a promova cooperarea cu alte organizaţii internaţionale sau regionale.


ORGANELE PRINCIPALE  / STRUCTURA APCEMN
Preşedinţia Adunării este exercitată, prin rotaţie (în ordinea alfabetului englez), de fiecare parlament membru (prin preşedintele Parlamentului sau al unei Camere parlamentare), pe o perioadă de 6 luni. Locul de desfăşurare a Adunării Generale este în ţara Preşedintelui în exerciţiu a APCEMN. 

Preşedintele Adunării este Preşedintele Parlamentului sau al unei Camere parlamentare dintr-un stat membru, prin rotaţie, pentru o perioadă de 6 luni. El acţionează ca cel mai înalt reprezentant al Adunării. Preşedintele prezidează întrunirile Adunării, ale Biroului şi Comisiei Permanente, conduce dezbaterile, asigură respectarea Regulamentului APCEMN, menţine ordinea în cadrul şedinţelor, dă cuvântul vorbitorilor, deschide şi închide dezbaterile, verifică existenţa cvorumului, supune problemele la vot şi anunţă rezultatul voturilor. 
El reprezintă Adunarea la Summit-urile OCEMN, la Reuniunile Consiliului Miniştrilor Afacerilor Externe ai OCEMN şi la alte reuniuni internaţionale.  
Adunarea Generală - se întruneşte de două ori pe an în sesiuni plenare ordinare (sesiunile de primăvară şi de toamnă). O sesiune constă în reuniuni ale Biroului şi Comisiei Permanente (prima zi) şi sesiunea plenară a Adunării Generale (următoarele două zile). 

Fiecare sesiune plenară a Adunării Generale reprezintă un forum pentru dezbateri, precum şi pentru evaluarea activităţilor OCEMN, unde se votează şi se adoptă rapoarte şi recomandări specifice, declaraţii şi decizii. Aceste documente sunt transmise Reuniunilor Consiliului Miniştrilor Afacerilor Externe ai OCEMN, parlamentelor naţionale şi guvernelor din statele membre, precum şi organizaţiilor internaţionale. 

Sesiunile APCEMN sunt deschise publicului, cu excepţia cazurilor în care Adunarea decide altfel. 
Biroul Adunării este format din Preşedinte şi cinci Vicepreşedinţi, dintre care unul însărcinat cu probleme financiare. Vicepreşedinţii sunt aleşi de Adunarea Generală, dintre membrii săi, pe o perioadă de 2 ani. Biroul este responsabil de asigurarea implementării deciziilor Comisiei Permanente şi de funcţionarea eficientă a Adunării între reuniunile Comisiei Permanente. Acesta stabileşte agenda şi locul de desfăşurare a reuniunilor Comisiei Permanente şi ia decizii in legătură cu reprezentanţii şi observatorii Adunării la diferite reuniuni internaţionale. Biroul Adunării ia decizii cu majoritate de voturi.  

Comisia Permanentă este alcătuită din Preşedintele Adunării, Vicepreşedinţii acesteia, preşedinţii celor trei Comisii specializate şi Şefii Delegaţiilor Naţionale. 

Comisia Permanentă supraveghează implementarea deciziilor Adunării în cadrul competenţelor cu care a fost investită de aceasta, stabileşte agenda, calendarul şi locul de desfăşurare a reuniunilor Adunării, coordonează activităţile celor trei Comisii specializate, aprobă bugetul Adunării, asigură coordonarea cu Organizaţia Cooperării Economice a Mării Negre, precum şi cooperarea cu alte organizaţii internaţionale. Comisia Permanentă adoptă deciziile prin consens.
Comisiile specializate
La nivelul APCEMN funcţionează 3 Comisii specializate: 
-      Comisia economică, comercială, tehnologică şi de mediu
-       Comisia juridică şi politică 
-       Comisia culturală, de învăţământ şi socială. 

Fiecare Comisie alege dintre membrii săi un Preşedinte şi doi Vicepreşedinţi, reprezentând ţări diferite, pentru un mandat de 2 ani. Subiectele de dezbatere sunt alese dintr-o listă alcătuită şi revizuită periodic, în funcţie de principalele teme şi proiecte aflate pe agenda OCEMN. Fiecare Comisie elaborează şi adoptă rapoarte şi recomandări, pe care le înaintează apoi Adunării Generale, spre dezbatere şi aprobare.

Fiecare Comisie se întruneşte de două ori pe an, înainte de sesiunile plenare de toamnă sau de primăvară ale Adunării Generale. Reuniunile de Comisie nu sunt publice, cu excepţia cazurilor în care Comisia decide altfel. 
Limbile de lucru
Limbile de lucru ale Adunării sunt engleza, franceza, rusa şi turca; limba oficială pentru documentele APCEMN şi pentru corespondenţă este engleza.

SECRETARIATUL INTERNAŢIONAL AL APCEMN are sediul la Istanbul, în conformitate cu decizia luată la prima Adunare Generală, în anul 1993. 
Secretariatul este organul executiv şi tehnic însărcinat cu aplicarea deciziilor organelor APCEMN, asigurând legătura permanentă cu parlamentele naţionale ale statelor membre.  
Conducerea Secretariatului – aleasă de Adunarea Generală - este asigurată de Secretarul general şi 3 Secretari Generali adjuncţi:
-       Secretar General adjunct pe probleme administrative şi financiare
-       Secretar General adjunct pe probleme organizatorice
-       Secretar General adjunct pentru relaţii interparlamentare şi protocol.
REUNIUNILE SPECIALIZATE APCEMN 
Având în vedere problemele legate de dezvoltare ale democraţiilor emergente din regiunea Mării Negre, scopul seminariilor şi conferinţelor organizate de APCEMN este acela de a reuni parlamentari şi experţi pentru a dezbate teme, precum: „Dezvoltarea instituţiilor democratice”, Ankara, 1994; „Pace şi stabilitate în regiunea Mării Negre”, Sokhumi, 1995; „Protecţia mediului înconjurător”, Istanbul, 1996; „Dezvoltarea cooperării în domeniul IMM-urilor şi cadrul legislativ, în regiunea Mării Negre”, Bucureşti, 1998; „Tehnologia transporturilor şi integrarea în Europa”, Antalya, 1998; „Industrie şi comerţ”, Ierusalim, 1999; „Aspectele politice ale dezvoltării durabile în secolul 21”, Ierusalim, 2004; „Regiunea extinsă a Mării Negre în noua arhitectură europeană”, Atena 2005;  „Energia şi mediul”, Paris, 2005;  „Rolul parlamentelor în formarea noilor relaţii dintre Uniunea Europeană şi regiunea Mării Negre”, Atena, 2007. 
RELAŢIILE CU OCEMN
Ratificarea Cartei OCEMN, semnată de şefii de stat sau de guvern din 11 state membre ale OCEMN, la Ialta, la 5 iunie 1998, a deschis o nouă eră în dezvoltarea OCEMN, prin transformarea sa într-o organizaţie economică regională autentică. APCEMN este definită în Cartă (Art. 20) ca Organism Înrudit, care acordă sprijin substanţial procesului de cooperare la Marea Neagră, pe bază consultativă. APCEMN cooperează îndeaproape cu OCEMN în promovarea obiectivelor acesteia din urmă. Potrivit Regulamentului APCEMN, toate documentele adoptate de Adunarea Generală sunt transmise Reuniunii Consiliului Miniştrilor Afacerilor Externe ai OCEMN, pentru examinare. Adunarea este reprezentată la toate reuniunile oficiale ale OCEMN, iar Secretariatul Internaţional APCEMN menţine o legătură strânsă cu Secretariatul Internaţional ale OCEMN, situat, de asemenea, la Istanbul. Cele 2 secretariate fac schimb de informaţii cu privire la activităţile desfăşurate, pentru o mai bună coordonare, inclusiv prin organizarea de acţiuni sau reuniuni comune.  
 RELAŢIILE CU DIFERITE ORGANIZAŢII INTERNAŢIONALE
APCEMN a stabilit contacte cu diferite organizaţii internaţionale şi adunări parlamentare, multe din acestea având statut de observator la APCEMN. Dintre acestea menţionăm: Adunarea parlamentară a Consiliului Europei, Parlamentul European, Uniunea Interparlamentară, Adunarea Parlamentară NATO, Adunarea Parlamentară a OSCE, Adunarea UEO, Adunarea Parlamentară Belarus-Rusia, Dimensiunea Parlamentară a Iniţiativei Central Europene, Conferinţa Parlamentară a Mării Baltice, Organizaţia Conferinţei Islamice, Adunarea Interparlamentară a Comunităţii Statelor Independente, Adunarea Interparlamentară a Comunităţii Economice Eurasiatice.  

 COOPERAREA CU PARLAMENTUL EUROPEAN
 
O prioritate a Adunării Parlamentare a CEMN a fost întărirea cooperării cu Parlamentul European, privită ca o componentă esenţială pentru succesul apropierii regiunii de Uniunea Europeană şi pentru integrarea sa în strategiile de dezvoltare ale acesteia. Regulat, după anul 2000, membri ai Parlamentului European au luat parte la sesiunile APCEMN şi, reciproc, reprezentanţi ai Adunării au susţinut cauza regiunii la Bruxelles şi Strasbourg.
Eforturile lor sunt dublate în mod semnificativ de prezenţa deputaţilor  români, bulgari şi greci în Parlamentul European, ca şi de existenţa comisiilor de cooperare parlamentară ale PE cu Rusia, Ucraina şi Moldova, la nivel individual, şi a celei de cooperare cu Armenia, Azerbaidjan şi Georgia. Dacă adăugăm şi comisia parlamentară comună PE-Turcia, la care se adaugă ambiţiile de accedere în UE ale Serbiei şi Albaniei, putem afirma că în scurt timp obiectivele Adunării CEMN vor putea fi tranformate în priorităţi pe agenda de lucru a Parlamentului European. 

Un pas important din perspectiva intervenţiei Uniunii Europene în regiune a fost făcut în 2007, când, la iniţiativa Bruxelles-ului, a fost elaborat un nou instrument de colaborare cu regiunea, numit Sinergia Mării Negre. Politica Europeană de Vecinătate, în cadrul căreia se desfăşoară şi colaborarea UE cu unele ţări din regiunea Mării Negre, prevede implicarea parlamentelor naţionale şi a instituţiilor parlamentare regionale în procesul de relansare democratică şi economică. 
O prioritate pentru activităţile APCEMN o reprezintă consolidarea cooperării cu Parlamentul European, in contextul eforturilor făcute de OCEMN pentru aprofundarea dialogului şi stimularea cooperării cu Uniunea Europeană. Reprezentanţii PE participă regulat la sesiunile plenare ale Adunării Generale a APCEMN. 
La Adunarea Generală de la Chişinău (noiembrie 2008), participanţii au decis constituirea unei Delegaţii permanente a APCEMN pentru cooperarea cu Parlamentul European. 
2) ADUNAREA PARLAMENTARĂ A MEDITERANEI (APM) 
Adunarea Parlamentară a Mediteranei (APM) a fost înfiinţată în scopul de a promova participarea tuturor statelor mediteraneene la examinarea problemelor de interes pentru regiune. 

Constituirea APM reprezintă rezultatul procesului de cooperare la Marea Mediterană, iniţiat sub egida Uniunii Interparlamentare, în anul 1990, intitulat generic Conferinţa privind Securitatea şi Cooperarea în Mediterana (CSCM). Timp de peste 10 ani, în cadrul CSCM au fost dezbătute subiecte diverse de maximă importanţă pentru regiune, cum ar fi procesul de pace din Orientul Mijlociu, evoluţia fluxurilor migratorii, accesul la resursele de apă. Cu ocazia celei de-a treia Conferinţe (Marsilia, 1999), participanţii au decis transformarea CSCM într-o adunare parlamentară a statelor mediteraneene. La lucrările CSCM au participat şi reprezentanţi ai Parlamentului României. 
Sesiunea inaugurală a APM a avut loc în septembrie 2006, la Amman. Cu aceeaşi ocazie s-a stabilit că sediul Secretariatului internaţional al Adunării va fi în Malta. 
La lucrările APM participă, alături de parlamentele riverane Mării Mediteraneene, care au statutul de membru, parlamente din ţări care sunt interesate în mod special de regiune, cu statut de membru asociat, precum şi alte instituţii, cu statut de observator. În prezent, APM are 25 de membri. Membrii asociaţi şi observatorii nu au drept de vot.
Statele membre sunt: Albania, Algeria, Bosnia şi Herţegovina, Cipru, Croaţia, Egipt, Franţa, FYROM, Grecia, Iordania, Italia, Israel, Liban, Libia, Malta, Maroc, Monaco, Muntenegru, Palestina, Portugalia, Serbia, Siria, Slovenia, Tunisia şi Turcia. Numărul delegaţilor fiecărui stat membru variază, maximul fiind stabilit la 5 membri, conform Regulamentului Adunării. 
Activitatea APM este coordonată de un Birou alcătuit din 8 parlamentari (preşedintele, 4 vicepreşedinţi şi preşedinţii celor 3 comisii permanente), reprezentând în mod egal ţările din Nord şi din Sud.  

În cadrul Adunării funcţionează 3 comisii permanente – Comisia pentru politică şi securitate, Comisia pentru cooperare economică, socială şi de mediu şi Comisia pentru dialogul dintre civilizaţii şi drepturile omului - dar se pot constitui şi comisii ad-hoc şi grupuri de lucru, pe teme prioritare.  
În prezent, există o Comisie ad-hoc pentru problemele regionale ale Orientului Mijlociu şi 7 grupuri de lucru speciale: Grupul de lucru pentru energie, în cadrul Primei Comisii; Grupul de lucru pentru comerţ liber în Mediterana, Grupul de lucru pentru mediu şi schimbări climatice, Grupul de lucru pentru managementul resurselor integrate, în cadrul celei de-a Doua Comisii; Grupul de lucru pentru probleme de gen şi egalitate de şanse, Grupul de lucru pentru dialog între culturi şi religii, Grupul de lucru pentru migraţie, în cadrul celei de-a Treia Comisii. 
De principiu, Adunarea se reuneşte o dată pe an, în sesiune ordinară. Sesiunile sunt găzduite de Parlamentul unui stat membru. Deciziile Adunării se iau, de preferinţă, prin consens; în caz contrar, deciziile pot fi luate şi cu majoritate de voturi.

Adunarea şi organismele sale sunt sprijinite de un Secretariat, având sediul în Malta. Întreaga activitate este finanţată prin contribuţiile parlamentelor statelor membre, pe baza unei formule de împărţire a costurilor. 
Secretariatul asistă Preşedintele APM, Biroul APM şi toţi membrii în executarea mandatelor lor şi  este responsabil pentru asigurarea coordonării, asistenţei şi sprijinului în activitatea comisiilor  şi a tuturor celorlalte organisme stabilite în cadrul APM.
Secretariatul interacţionează cu delegaţiile naţionale, precum şi cu organismele regionale şi internaţionale  care au un interes în regiunea mediteraneană.

De asemenea, stimulează activităţile Adunării şi acordă Premiul APM, dedicat acelor persoane fizice sau instituţii a căror activitate este considerată  importantă pentru regiunea mediteraneană.

Secretarul General, asistat de personal internaţional şi local, conduce activitatea Secretariatului.
3) ADUNAREA BALTICĂ
După 1991, necesitatea înfiinţării unei organizaţii pentru cooperarea parlamentelor baltice a fost dezbătută de către Consiliul Statelor Baltice. La şedinţa ordinară a Consiliului din 23 octombrie 1991, membrii Consiliului au convenit că este nevoie de înfiinţarea unei organizaţii de cooperare parlamentară, astfel că, la 8 noiembrie 1991, a luat naştere Adunarea Baltică, având ca scop promovarea cooperării dintre parlamentele republicilor Estonia, Letonia şi Lituania.
PRINCIPALELE OBIECTIVE ALE ADUNĂRII
Conform statutului său, Adunarea Baltică
 este un organ consultativ şi de cooperare, înfiinţat pentru a discuta proiecte şi probleme de interes comun.
Adunarea Baltică este o organizaţie înfiinţată pentru coordonarea cooperării la nivel parlamentar între statele baltice, în scopul discutării proiectelor şi problemelor de interes comun şi pentru exprimarea unei poziţii comune în ceea ce priveşte aspectele internaţionale, economice, politice şi culturale.

Statele membre ale Adunării Baltice folosesc cooperarea trilaterală în relaţiile externe. Principala valoare a Adunării Baltice constă în luarea unor decizii care, deşi cu rol consultativ, stimulează parlamentele naţionale şi Consiliul Baltic al Miniştrilor să coordoneze acţiuni şi să rezolve problemele la nivel parlamentar şi guvernamental.
Adunarea Baltică are un rol important în calitate de mediator între state în scopul găsirii soluţiilor la probleme de interes comun şi ca punct de sprijin în păstrarea identităţilor naţionale ale celor 3 state.

Printre principalele realizări ale Adunării Baltice putem menţiona:

· retragerea trupelor ruse din Statele Baltice;

· formarea Consiliului Baltic al Miniştrilor ca o instituţie de cooperare guvernamentală;

· dezvoltarea spaţiului comun baltic în domeniul economic, educaţional şi al tehnologiei informaţiei;

· armonizarea legislativă în conformitate cu cerinţele Uniunii Europene;

· îmbunătăţirii procedurilor transfrontaliere;

· înfiinţarea Premiilor pentru Literatură, Artă şi Ştiinţă ale Adunării Baltice.

STRUCTURA ADUNĂRII BALTICE (AB)

Adunarea Baltică este formată din membrii a 3 delegaţii – 12-20 de parlamentari din fiecare stat membru, care sunt numiţi în conformitate cu principiul reprezentării politice proporţionale din fiecare parlament naţional. Fiecare membru al Adunării participă la lucrările uneia dintre cele 5 comisii permanente sau ale prezidiului. În fiecare an, unul din statele baltice preia Preşedinţia Adunării.
Membrii Adunării au dreptul de a iniţia documente pe teme de actualitate, care sunt discutate ulterior în cadrul comisiilor, delegaţiilor naţionale şi grupurilor de partid, în acelaşi timp ţinând seama de avizul experţilor.

Din punct de vedere al documentelor adoptate, Adunarea Baltică îşi exprimă poziţia, sub formă de rezoluţii, recomandări, apel, decizie, declaraţie, propunere, aviz sau memorandum, în faţa organizaţiilor şi instituţiilor internaţionale, precum şi a parlamentelor sau guvernelor din alte ţări. Aceste documente adoptate în cadrul Sesiunii Adunării Baltice pot fi prezentate Consiliului Baltic al Miniştrilor, oferind astfel o legătură directă cu puterea executivă a statelor baltice.
Organismul decizional suprem al Adunării este Sesiunea, care se întruneşte anual. În cursul perioadelor dintre sesiuni, lucrările Adunării sunt coordonate de către Prezidiu, care este format din 6 membri respectiv – şefii delegaţiilor naţionale şi adjuncţii lor.
Organismele de lucru ale Adunării Baltice sunt comisiile permanente, precum şi Comitetul Bugetar şi de Audit şi Comitetul de Redactare. Comisiile Permanente sunt: Comisia pentru Afaceri Economice, Comunicaţii şi Informatică, Comisia pentru Educaţie, Ştiinţă şi Cultură, Comisia pentru Protecţia Mediului şi Energie, Comisia pentru Afaceri Juridice şi Securitate, Comisia pentru Probleme Sociale.

Există 3 grupuri de partide în Adunarea Baltică: Grupul Partidului Conservator/Dreapta, Grupul Partidului de Centru şi Grupul Partidului Social Democrat.
4)ORGANIZAŢIA pentru DEMOCRAŢIE şi DEZVOLTARE ECONOMICĂ (GUAM) – ADUNAREA PARLAMENTARĂ GUAM
Crearea şi instituţionalizarea ODDE – GUAM

Crearea forumului consultativ GUAM din 4 state (Georgia, Ucraina, Republica Azerbaidjan şi Republica Moldova) a avut loc la 10 octombrie 1997 la Strasbourg, în timpul Summit-ului Consiliului Europei, unde a fost adoptat Comunicatul Comun al întrevederii celor patru Preşedinţi. În acest document Preşedinţii au remarcat necesitatea dezvoltării cooperării cvadrilaterale pentru întărirea stabilităţii şi securităţii în Europa, bazându-se pe următoarele principii:

· respectarea suveranităţii;

· integritatea teritorială;

· inviolabilitatea hotarelor statului;

· democraţiei;

· supremaţiei legii şi respectării drepturilor omului.

Instituţionalizarea Organizaţiei a avut loc la Summit-ul de la Kiev, 23 mai 2006 - Organizaţia pentru Democraţie şi Dezvoltare Economică – GUAM (ODDE – GUAM), căpătând statut de organizaţie internaţională
.

· La 1 iunie 2007, prin instituirea Secretariatului GUAM de la Kiev, a intrat în funcţie Secretarul General al Secretariatului ODDE – GUAM, dl Valeri CHECHELASHVILI, precum şi Coordonatorii de Programe (1 septembrie 2007);

· În perioada 18-19 iunie 2007, la Baku (Azerbaidjan), a avut loc al doilea Summit ODDE – GUAM, precedat de reuniunea GUAM – Polonia, reuniunea Consiliului Miniştrilor Afacerilor Externe GUAM, reuniunea GUAM – SUA, GUAM – Japonia, reuniunile sectoriale în trei blocuri (economic, al organelor de drept şi umanitar) la nivel înalt, precum şi reuniunea Consiliului Coordonatorilor Naţionali. În cadrul Summit-ului a avut loc reuniunea Consiliului Şefilor de Stat;

· Următorul Summit ODDE – GUAM, a avut loc la 1 iulie 2008, la Batumi (Georgia), precedat de reuniunea Consiliului Miniştrilor Afacerilor Externe GUAM şi reuniunile sectoriale similare precedentului summit;

· Parlamentul Republicii Moldova a ratificat la 29 martie 2012: Statutul Organizaţiei pentru Democraţie şi Dezvoltare Economică – GUAM; Acordul privind privilegiile şi imunităţile GUAM; şi Convenţia statelor membre ale GUUAM privind acordarea ajutorului reciproc în probleme consulare.

Preşedinţia GUAM este exercitată după principiul rotaţiei, de obicei anual – de la summit la summit. În anul 2011 Republica Moldova a deţinut Preşedinţia în Exerciţiu a GUAM, preluată în 2012 de către Azerbaidjan, iar în 2013 urmând să o exercite Georgia.

Principalele obiective ale GUAM sunt:

· consolidarea şi extinderea relaţiilor comercial-economice;

· dezvoltarea economică şi promovarea comerţului;

· securitatea energetică şi diversificarea surselor energetice;

· promovarea dezvoltării coridorului de transport GUAM;

· dezvoltarea transportului şi infrastructurii;

· soluţionarea conflictelor îngheţate în spaţiul GUAM;

· lupta contra terorismului, crimei organizate, traficului ilicit de droguri şi alte infracţiuni grave;

· promovarea produsului turistic comun GUAM;

· cooperarea GUAM cu Partenerii, în special UE, ONU, Vişegrad, SUA, Japonia şi alte state şi organizaţii.

Principala structură
 a Organizaţiei este Consiliul, care îşi exercită activitatea la patru niveluri:

· Şefi de Stat (de regulă, o dată pe an);

· Miniştri ai Afacerilor de Externe (cel puţin de două ori pe an);

· Coordonatori Naţionali (cel puţin de patru ori pe an);

· Reprezentaţi permanenţi (la nivel permanent, acreditaţi de către Secretariatul GUAM).

Secretariatul GUAM de la Kiev este un organ de susţinere a Consiliului care a fost acreditat de Ministerul Afacerilor Externe al Ucrainei, la 21 mai 2007. Secretarul General GUAM, Ambasador Valeri CECELAŞVILI (Georgia), a început să-şi exercite funcţiile începând cu 1 iulie 2007, cu un mandat de 4 ani. La 26 februarie 2009, la Kiev, a avut loc ceremonia de inaugurare a Sediului Secretariatului GUAM de către Miniştrii Afacerilor Externe ai statelor membre.

Pe lângă Organizaţia propriu-zisă mai activează următoarele organe afiliate: 

· ADUNAREA PARLAMENTARĂ GUAM
 ( începând cu septembrie 2004
) şi Comitetele sale în domeniile Drept şi Politică, Ştiinţă, Cultură şi Educaţie, Economie şi Comerţ; 

· Forumul GUAM de Cooperare al Femeilor (septembrie 2001); 

· Uniunea Internaţională a Asociaţiilor Cetăţenilor „Forumul tinerilor statelor GUAM” (noiembrie 2006); 

· Organizaţia Publică Internaţională „Fundaţia Internaţională a Dezvoltării GUAM” (septembrie 2007); 

· Consiliul de Afaceri GUAM (iulie 2002);

· Forumul Economic GUAM (noiembrie 2004).

În cadrul ODDE – GUAM activează 8 grupuri de lucru cu domenii de activitate specifice :
1. Grupul de lucru în domeniul economiei şi comerţului;

2. Grupul de lucru în domeniul transportului;

3. Grupul de lucru în domeniul energetic;

4. Grupul de lucru în domeniul tehnologiilor informaţionale;

5. Grupul de lucru în domeniul combaterii terorismului, crimei organizate şi traficului ilegal de droguri; 

1. subgrupul de lucru în domeniul combaterii traficului de persoane şi migraţiei ilegale; 

2. subgrupul de lucru în domeniul combaterii traficului ilegal de droguri; 

3. subgrupul de lucru în domeniul combaterii terorismului; 

4. subgrupul de lucru în domeniul combaterii corupţiei şi spălării banilor;

6. Grupul de lucru în domeniul situaţiilor excepţionale;

7. Grupul de lucru în domeniul culturii, ştiinţei şi educaţiei;

8. Grupul de lucru în domeniul turismului.
CONCLUZII
În ciuda popularităţii lor crescute, adunările parlamentare internaţionale rămân în continuare insuficient analizate.
Adunările parlamentare au ca scop crearea unui echilibru instituţional între un organism guvernamental şi unul parlamentar în cadrul organizaţiilor internaţionale, aşa cum se întâmplă în statele democratice.
Datorită „mandatului lor dublu” de a servi, atât la nivel naţional, cât la nivel internaţional, toţi parlamentarii aleşi reprezintă interesele, ideile şi valorile alegătorilor nu numai în parlamentul naţional, dar şi în Adunarea Parlamentară internaţională, şi sunt potriviţi pentru stabilirea unor legături eficiente între diferitele niveluri de guvernare.
Mai mult, adunările parlamentare sunt pluraliste în componenţă, aşa încât atât reprezentanţii puterii cât şi parlamentarii opoziţiei sunt reprezentaţi în funcţie de numărul de locuri deţinut în parlamentul naţional.
Astfel, organizaţiile interparlamentare,pornind de la obiective comune stabilite prin tratatele constitutive, permit şi încurajează dialogul direct între legislatori şi, în virtutea reprezentării politice diverse a delegaţiilor, dezvoltarea unor argumentaţii diverse, benefice pentru rezultatul final al analizei şi pentru concluziile referitoare la domeniile de acţiune. Deşi hotarârile se iau cu vot majoritar în cea mai mare parte a situaţiilor, aceastea reflectă o armonizare-chiar şi parţială a poziţiilor în domenii diverse şi chiar a unor capitole legislative.
Din analiza modului de organizare, funcţionare, evoluţie istorică şi atribuţii putem afirma: Există o singură organizaţie parlamentară cu vocaţie universală-ONU, mai multe organizaţii cu vocaţie continentală, organizaţii regionale şi organizaţii locale;

 -  Nu există un prototip al înfiinţării adunărilor parlamentare ale organizaţiilor internaţionale. Unele adunări parlamentare au fost prevăzute în tratatele constitutive ale organizaţiilor internaţionale, iar altele au apărut ulterior, din dorinţa de democratizare a organizaţiilor internaţionale;

 - Nu există un mod unitar de poziţionare a adunării parlamentare faţă de organizaţia internaţională propriu-zisă şi faţă de adunarea generală a acesteia. Unele adunări parlamentare au fost concepute ca fiind parte a organizaţiei, altele au fost înfiinţate în afara organizaţiei, dar în strânsă legătură cu activitatea acesteia;

 - Toate organizaţiile parlamentare sunt compuse din parlamentari din cadrul parlamentelor naţionale, desemnaţi în funcţie de ponderea partidelor din care fac parte în compoziţia politică a Parlamentului naţional;

 
- Nu există un număr comparabil de membri ai adunărilor parlamentare, o 

comparaţie nefiind elocventă nici dacă am introduce criterii suplimentare,  referitoare la domeniul general de acţiune sau la vocaţia universală, regională sau locală;

 - Nu există un model uniformizat în privinţa relaţiilor funcţionale dintre 

adunarea parlamentară şi adunarea generală/ consiliul general;

 - Nu există atribuţii generale, valabile pentru toate organizaţiile parlamentare. Multe din aceste adunări au rolul de a asigura o mai bună difuzare la nivel parlamentar a deciziilor luate la nivelul organizaţiei, alte organizaţii au rolul de a cenzura excesele de putere ale puterii executive altele sunt veritabile foruri de dezbatere parlamentară, cu putere în a genera soluţii la nivelul organizaţiilor şi al statelor membre;

 - Organizarea internă a adunărilor parlamentare nu este uniformizată. Există, ca regulă, funcţia de preşedinte şi un secretariat general. Restul funcţiilor diferă în funcţie de tradiţiile istorice ale organizaţiei, de mărimea acesteia, de resursele financiare şi de domeniul de activitate;
 - Nu există o procedură de lucru uniformizată, deciziile fiind luate în conformitate cu regulamentele de organizare şi funcţionare interne; de asemenea nu există o periodicitate a întrunirilor care să fie unanim acceptată de aceste manifestări parlamentare;

 
- Relaţia dintre nivelul interparlamentar şi interguvernamental este structurată pe diverse paliere, de la primirea de rapoarte care nu au un caracter obligatoriu şi până la impunerea de măsuri, obligatorii pentru organizaţie. Multe dintre deciziile luate în cadrul adunărilor parlamentare sunt transpuse în legislaţie primară, în statele de origine ale parlamentarilor.

